ตลาดหุ้นเอเชียวิ่งคึก ขานรับราคาน้ำมันฟื้นตัว
ตลาดหุ้นเอเชียวิ่งคึก ขานรับราคาน้ำมันฟื้นตัว
ตลาดหุ้นเอเชียวิ่งคึก ขานรับราคาน้ำมันฟื้นตัว
23 เม.ย. 2563

ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืน โดยได้แรงหนุนจากการฟื้นตัวของราคาน้ำมัน รวมถึงความหวังที่ว่าสภาผู้แทนราษฎรสหรัฐจะอนุมัติมาตรการวงเงินเกือบ 5 แสนล้านดอลลาร์เพื่อเยียวยาธุรกิจขนาดเล็กที่ได้รับผลกระทบจากการแพร่ระบาดของไวรัสโควิด-19 ภายในสัปดาห์นี้ หลังจากวุฒิสภาสหรัฐได้ลงมติผ่านร่างมาตรการดังกล่าวไปแล้วเมื่อวันอังคารที่ผ่านมา
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,313.04 จุด เพิ่มขึ้น 175.09 จุด, +0.91%
ดัชนี SSE Composite ตลาดหุ้นจีนเปิดวันนี้ที่ 2,850.51 จุด เพิ่มขึ้น 6.53 จุด, +0.23%
ดัชนี HSI ตลาดหุ้นฮ่องกงเปิดวันนี้ที่ 23,983.65 จุด เพิ่มขึ้น 90.29 จุด, +0.38%
ดัชนี TAIEX ตลาดหุ้นไต้หวันเปิดวันนี้ที่ 10,370.13 จุด เพิ่มขึ้น 62.39 จุด, +0.61%
ดัชนี KOSPI ตลาดหุ้นเกาหลีใต้เปิดวันนี้ที่ 1,907.45 จุด เพิ่มขึ้น 11.30 จุด, +0.60%
ดัชนี FBMKLCI ตลาดหุ้นมาเลเซียเปิดวันนี้ที่ 1,388.74 จุด เพิ่มขึ้น 6.85 จุด, +0.50%
ดัชนี FTSE STI ตลาดหุ้นสิงคโปร์เปิดวันนี้ที่ 2,549.87 จุด ลดลง 0.17 จุด, -0.01%
โดยนักลงทุนคลายความกังวลเกี่ยวกับสถานการณ์ราคาน้ำมัน หลังจากสัญญาน้ำมันดิบ WTI งวดส่งมอบเดือนมิ.ย. ดีดตัวขึ้นเกือบ 20% หลังจากประธานาธิบดีโดนัลด์ ทรัมป์แห่งสหรัฐ ขู่ว่าจะยิงเรือปืนของอิหร่านทุกลำ หากก่อให้เกิดอันตรายต่อเรือสหรัฐ ซึ่งความเคลื่อนไหวดังกล่าวบ่งชี้ว่าสถานการณ์ระหว่างสหรัฐและอิหร่านอาจกลับมาตึงเครียดอีกครั้ง นอกจากนี้ สัญญาน้ำมันดิบยังดีดตัวขึ้นขานรับรายงานการผลิตน้ำมันดิบของสหรัฐที่ปรับตัวลดลงในสัปดาห์ที่ผ่านมา
นอกจากนี้ ตลาดยังได้รับแรงหนุนจากการที่นักลงทุนคาดหวังว่า สภาผู้แทนราษฎรสหรัฐจะให้การอนุมัติมาตรการเยียวยาวงเงิน 4.84 แสนล้านดอลลาร์ เพื่อช่วยเหลือธุรกิจขนาดเล็กและโรงพยาบาลที่ได้รับผลกระทบจากการแพร่ระบาดของไวรัสโควิด-19 รวมทั้งสนับสนุนให้เพิ่มการตรวจหาผู้ติดเชื้อไวรัสโควิด-19 โดยคาดว่า สภาผู้แทนราษฎรจะอนุมัติมาตรการดังกล่าวในวันพฤหัสบดีนี้ หลังจากวุฒิสภาสหรัฐมีมติเป็นเอกฉันท์ผ่านร่างมาตรการฉบับนี้ไปแล้วเมื่อวันอังคารที่ผ่านมา